א. רנדול שנברג

אֶריק רַנדוֹל שנברג (באנגלית: Eric Randol Schoenberg; (נולד ב-12 בספטמבר 1966) במחוז לוס אנג'לס, קליפורניה, ארצות הברית) הוא עורך דין וגנאלוג יהודי-אמריקאי המתמחה בתיקים הנוגעים להשבת רכוש יהודי גזול, בעיקר על ידי המשטר הנאצי בתקופת השואה.
שנברג התפרסם בתביעתה של מריה אלטמן להשבת ציורים של גוסטב קלימט מידי ממשלת אוסטריה לבעלותה המלאה.

קורות חייו ופועלו
רנדול שנברג נולד בקליפורניה למשפחה יהודית ממוצא אוסטרי. אביו רונאלד שנברג היה משפטן. אימו ברברה היא בתו של המוזיקאי אריך צייזל. מצד אביו הוא נכד למלחין ארנולד שנברג.

שנברג סיים לימודי תואר ראשון במתמטיקה באוניברסיטת פרינסטון ב-1988. בתוך כך למד תקופה קצרה באוניברסיטה החופשית של ברלין. ב-1991 קיבל תואר דוקטור למשפטים  מאוניברסיטת דרום קליפורניה, והוא נמנה עם סגל המרצים בבית הספר למשפטים שלה.
שנברג שותף במשרד עורכי דין בוּריס ושנברג (Burris and Shoenberg LLP) שבסיסו בלוס אנג'לס, קליפורניה.

שנברג כיהן כנשיא מוזיאון השואה בלוס אנג'לס בשנים 2005–2015. הוא עוסק בחקר אילנות משפחה של יהודי מרכז אירופה ופועל בהתנדבות כאוצר באתר Geni.com. שנברג חבר בוועד המנהל של JewishGen ומחבר ספרי הדרכה בנושא הגנאלוגיה של יהודי אוסטריה ושל יהודי צ'כיה.

שנברג מתגורר עם משפחתו בפרוור ברנטווד  במערב לוס אנג'לס. הוא שומר מצוות כדרך היהדות הקונסרבטיבית בארצות הברית. בדפי GENi שבפיקוחו מוצגים בני משפחתו גם בשמותיהם העבריים. אריק רנדול שנברג נקרא בשם רונן, אשתו פמלה נקראת גם פנינה, ולילדיהם הוענקו השמות דורית שושנה, נתן נחמן אברהם ויוסף סמואל. אחיו נקרא ראובן ואחיותיו – מרגלית ומלכה.

השבת הציורים של קלימט

שנברג נודע כמי שפעל להשבת הציורים של האמן גוסטב קלימט שנבזזו על ידי הנאצים ממשפחת באואר-בלוך ונותרו בחזקת ממשלת אוסטריה. היורשת החוקית של הציורים הייתה מריה אלטמן והתביעה לבעלותה עליהם הוגשה מטעמהּ. הליכי המשפט היו מסובכים ונתקלו בהתנגדות עזה של האוסטרים, אך שנברג צלח את המכשולים המשפטיים והמדיניים, וב-2006 ניתן פסק הדין לטובת מריה אלטמן. לאחר השבתן, מכרה אלטמן את היצירות לגלריות שונות ברחבי ארצות הברית בסכום כולל של מאות מיליוני דולרים, וחלק מהכספים נתרמו להקמת מוזיאוני שואה בארצות הברית.

המערכה להשבת הציורים זכתה לסיקור תקשורתי, והיא מוכרת מהספר "האישה בזהב"
ומהסרט שנוצר בעקבותיו ב-2015. את דמותו של שנברג מגלם בסרט השחקן ראיין ריינולדס. שנברג הסביר בהרצאותיו לציבור את גלגולי התביעה המשפטית להשבת הציורים, ותיאוריו אינם זהים לגמרי לאלה שהוצגו בסרט.

הצלחתו של שנברג במאבק המשפטי על השבת הציורים לבעליהם העְשירה אותו, שכן שכרו חוּשב לפי ערכן של היצירות בשוק.

כתב העת California Lawyer  העניק לו ב-2007 תואר "פרקליט השנה".

לאחר המשפט, כיהן כנשיא מוזיאון השואה בלוס אנג'לס, ועסק בפעילויות פילנתרופיות שונות ומחקרים גנאלוגיים.

בשנת 2023 יצא הסרט "פיורטה" בבימויו של מתיו מישורי. הסרט עסק במסעם של שנברג ובנו המתבגר ג'ואי במטרה לחקור את ההיסטוריה המשפחתית שלהם. במקביל, שנברג עבד עם "אנו – מוזיאון העם היהודי" על אפליקציה בתחום הגנאלוגיה שנועדה לאפשר לכל מבקר לגלות את הקשרים המשפחתיים שלו ועד כמה הוא מקורב לאישים גדולים בעם היהודי.

ראו גם
 מריה אלטמן
 האישה בזהב (סרט)
 דיוקנה הראשון של אדלה בלוך-באואר

קישורים חיצוניים
 רנדול שנברג, דף קורות חיים באתר משרד עורכי דין Burris and Schoenberg 
 הפרופיל של רנדול שנברג באתר GENi; הדף נוצר ומנוהל על ידיו
  הרצאתו של שנברג "?Whatever Happened to Klimt’s Golden Lady" באוניברסיטת סן דייגו ביום 6 במאי 2015

הערות שוליים

עורכי דין יהודים אמריקאים
בוגרי אוניברסיטת פרינסטון
בעלי תואר דוקטור מאוניברסיטת דרום קליפורניה
סגל אוניברסיטת דרום קליפורניה
גנאלוגים יהודים
אמריקאים שנולדו ב-1966